
Návrh vyhlášky Ministerstva zdravotníctva Slovenskej republiky o požiadavkách na materiály a predmety určené na styk s potravinami (ďalej len „návrh vyhlášky“) sa predkladá ako iniciatívny materiál v súvislosti s nadchádzajúcim skončením platnosti a účinnosti Potravinového Kódexu Slovenskej republiky k 31. decembru 2026.

Návrh vyhlášky ustanovuje osobitné požiadavky na vybrané typy materiálov a predmetov určených na styk s potravinami a to z keramiky, fólií z regenerovanej celulózy a obsahu monomérneho vinylchloridu v materiáloch a predmetoch prichádzajúcich do kontaktu s potravinami a uvoľňovania N-nitrozoamínov a N-nitrozujúcich látok z elastomerických alebo gumených cumlíkov na detskú fľašu alebo z cumlíkov, čím dopĺňa celkový rámec potravinového práva vzťahujúci sa na túto kategóriu výrobkov.

Cieľom návrhu vyhlášky je zabezpečenie kontinuity transpozície smernice Rady 78/142/EHS z 30. januára 1978 o aproximácii právnych predpisov členských štátov, týkajúcich sa materiálov a predmetov, ktoré obsahujú monomér vinylchloridu a prichádzajú do styku s potravinami, smernice Rady 84/500/EHS z 15. októbra 1984 o aproximácii právnych predpisov členských štátov vzťahujúcich sa na keramické predmety, ktoré prichádzajú do styku s potravinami v platnom znení, smernice Komisie 93/11/EHS z 15. marca 1993 týkajúca sa uvoľňovania N-nitrozoamínov a N-nitrozujúcich látok z elastomerických alebo gumených cumlíkov na detskú fľašu alebo z cumlíkov a smernice Komisie 2007/42/ES z 29. júna 2007 ktorá sa týka materiálov a predmetov vyrobených z fólie z regenerovanej celulózy, ktoré prichádzajú do styku s potravinami, z dôvodu skončenia platnosti a účinnosti Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 9. júna 2003 č. 1799/2003 – 100, ktorým sa vydáva hlava Potravinového kódexu Slovenskej republiky upravujúca materiály a predmety určené na styk s potravinami, ku ktorému dôjde v zmysle § 31ai ods. 2 zákona č. 152/1995 Z. z. o potravinách v znení neskorších predpisov 31. decembra 2026.

Návrh vyhlášky je v súlade s Európskou chartou miestnej samosprávy.

Dôvody na skrátené medzirezortné pripomienkové konanie

V súčasnosti je predmetná oblasť upravená Výnosom Ministerstva pôdohospodárstva Slovenskej republiky a Ministerstva zdravotníctva Slovenskej republiky z 9. júna 2003 č. 1799/2003 – 100, ktorým sa vydáva hlava Potravinového kódexu Slovenskej republiky upravujúca materiály a predmety určené na styk s potravinami. Ku skončeniu platnosti a účinnosti tohto výnosu dôjde v zmysle § 31ai ods. 2 zákona č. 152/1995 Z. z. o potravinách v znení neskorších predpisov 31. decembra 2026. Vzhľadom na blížiaci sa termín skončenia účinnosti Potravinového kódexu je nevyhnutné zabezpečiť vydanie navrhovanej vyhlášky tak, aby bola zachovaná kontinuita právnej úpravy v dotknutej oblasti a predišlo sa vzniku právneho vákua z dôvodu absencie právnej úpravy pre tieto materiály a predmety a tým možného vzniku rizika ohrozenia zdravia spotrebiteľov, ako aj transpozičného deficitu.
Dodržanie štandardnej lehoty na medzirezortné pripomienkové konanie by mohlo ohroziť včasné dokončenie legislatívneho procesu a prijatie novej právnej úpravy pred skončením účinnosti Potravinového kódexu. Žiadosť o skrátenie lehoty na medzirezortné pripomienkové konanie sa odôvodňuje potrebou zabezpečiť včasné prijatie navrhovanej vyhlášky, ktorá má nahradiť doterajšiu právnu úpravu obsiahnutú v Potravinovom kódexe, ktorého účinnosť sa končí 31. decembra 2026.


